Drie dood in boendoegeweld | Maroela Media
Lt.genl. Lebeoana Jacob Tsumane. Foto: SAPD/Twitter
Die waarnemende nasionale polisiekommissaris het twee voorvalle waarin drie mense tydens boendoegeweld vermoor is ten sterkste veroordeel.
Lt.genl. Lebeoana Jacob Tsumane het gesê die voorvalle het onderskeidelik in Gauteng en die Oos-Kaap plaasgevind. Ses verdagtes is in hegtenis geneem in verband met die voorvalle.
Die eerste voorval het Maandag in Stinkwater, noord van Pretoria, plaasgevind waar twee mans aangerand en aan die brand gesteek is nadat gemeenskapslede hulle daarvan beskuldig het dat hulle deel is van 'n sindikaat wat bankkaarte kloon. Die twee mans se motor is ook aan die brand gesteek.
Die ander voorval het in Mbizana plaasgevind waartydens 'n 49-jarige man vermoor en aan die brand gesteek is. Die oorledene was glo 'n tussentydse stamhoof en die voorval het ná 'n vergadering plaasgevind. Ses verdagtes, tussen 28 en 57 jaar oud, is in hegtenis geneem in verband met dié voorval.
Tsumane het die voorvalle ten sterkste veroordeel en die polisie in die onderskeie provinsies opdrag gegee om die gebeure te ondersoek en nog verdagtes in hegtenis te neem. Hy het die voorvalle met anargie vergelyk.
"Gemeenskappe is die oë en ore van die polisie en wanneer iemand van 'n misdaad verdink word, moet die gemeenskap dit by die polisie aanmeld vir verdere ondersoek."
Tsumane het gesê dit is ook 'n misdaad om eie reg te gebruik en dat die volle mag van die gereg oortreders se voorland sal wees. "Ons sal nie dié soort gruwelike misdaad duld nie. Die gemeenskap moet enige kriminele aktiwiteite by die polisie aanmeld. Niemand mag die reg in eie hande neem nie."
boendoegeweld Gauteng Oos-Kaap
Dalk as die polisie wakker word of die mag gegee word om SKELMS en moordenaars aan te keer en te skiet wat hulle aanval sal mense minder hulleself tot boendoegeweld rig.
Ek is 100% vir hierdie boendoe howe want iets word gedoen wanneer die polisie elders is
Ek is ook sterk gekant teen hierdie tipe teregstellings en enigeen wat dut goedpraat is net so skuldig. Die polisie sal moet strenger begin optree teen misdaad en die howe sal die malligheid van borg vir almal moet stop, as hulle boendoehowe wil laat ophou. Die regering praat maar tree nie daadwerklik op teen misdaad nie
Die sukses koers vir die Polisie se vervolgings is iets soos 15%. Geen wonder hulle neem self oor nie
Miskien as die polisie hulle werk doen waarvoor hulle betaal word, sal dit nie gebeur nie…. maar deesdae het die kriminele mos meer regte as die wetsgehoorsames…..